ועדת הפנים והגנת הסביבה, כנסת 20, פרוטוקול מספר 697, 2018-07-11 10:15

יואב קיש: בוקר טוב, אני פותח את הדיון בנושא הצעת חוק התכנון והבנייה (תיקון מס' 107 והוראת שעה), הארכת הוראת השעה, פ/5420 כ/789, הכנה לקריאה שנייה ושלישית.

יואב קיש: נא להקריא את הצעת החוק ואחרי זה אני אגיד כמה מילים.

גלעד קרן: הצעת חוק התכנון והבנייה (תיקון מס' 107 והוראת שעה) (תיקון) (הארכת הוראת השעה), התשע"ח-2018

שרון מאיר: ארבע.

גלעד קרן: אני מקריא מה שכתוב.

יואב קיש: אתם רוצים ארבע פתאום?

שרון מאיר: לא פתאום, זאת הייתה ההצעה המקורית.

יואב קיש: זה שלי וזה לא היה המקורי.

גלעד קרן: זאת לא הצעה ממשלתית.

יואב קיש: הוראת השעה פוקדת ב-7 באוגוסט?

שרון מאיר: כן.

יואב קיש: זה עוד חודש, אפילו קצת פחות, וההרגשה היא שמשך הזמן שהיה עד עכשיו, של שנתיים, לא מאפשר למצות את המהלך ולהבין האם ראוי להמשיך אותו או לא.

יואב קיש: לכן הגשתי את הבקשה להארכה בשנה.

יואב קיש: למה בשנה?

יואב קיש: כי אם לא היו התנגדויות ואם זה היה משהו שנראה מוסכם על כולם, לא היה אכפת לי לעשות את זה לארבע או לחמש וגם יכול להיות שזה היה הופך לחוק.

יואב קיש: אבל יש כל מיני גורמים, בוא נגיד ככה, שחוששים שאולי הצעת החוק הזו יכולה לפגוע בציבור במקומות אחרים.

יואב קיש: אני חושב שלא, אני חושב שראוי לבחון את זה, ולכן ביקשתי להאריך את זה בשנה נוספת.

יואב קיש: חברת הכנסת לאה פדידה, את רוצה להתייחס?

לאה פדידה: אנחנו בכלל לא בעד הארכה.

יואב קיש: אתם נגד מוחלט.

לאה פדידה: כן, כי אנחנו פוחדים שינצלו את זה לשימוש לרעה בשטח החוף.

לאה פדידה: אנחנו רוצים לשמור על החוף של כולם, אנחנו רוצים לשמור על הסביבה ולדעת שהתכנון הוא אכן תכנון בר-קיימא.

לאה פדידה: וכרגע אנחנו לא מוצאים את האלמנטים של שמירה סביבתית וסביבה חופית, ולכן היינו שמחים מאוד שלא יאריכו את זה אלא יצאו לחוק חדש שמכיל את כל הנתונים החדשים.

יואב קיש: גברתי, בבקשה.

שרון מאיר: אני עורכת דין שרון מאור, הלשכה המשפטית של משרד התיירות.

שרון מאיר: לאחר שעשינו בדק בית ואנחנו רואים שיש תהליכים בצנרת, אנחנו מבינים ששנה אחת נוספת לא תספיק - - -

יואב קיש: רגע, תסבירי לי – הרי האם יש תהליך בצנרת אז לא מפסיקים אותו; ברגע שהוא הגיע וקיבל התייחסות הוא יהיה זכאי.

יואב קיש: זאת אומרת, הגיש בקשה במסגרת החוק - - -

שרון מאיר: אני מדברת על התייחסות שהיא עדיין לא פורמלית, היא ברמה המשרדית.

שרון מאיר: עדיין לא הוגשו בקשות, ולכן אנחנו צריכים עוד שנה נוספת - - -

יואב קיש: אז שידעו שיש להם עוד שנה להגיש בקשות, ובשנה הזאת הבקשות האלה כבר יהיו מובטחות בצנרת, ומי שלא יטריח את עצמו לעשות בקשה בשנה הזאת, למה שניתן לו עוד זמן?

ליאור פרבר: אני ליאור פרבר, יועץ מקצועי לשר התיירות.

ליאור פרבר: הבעיה שלא תמיד זה תלוי ביזם עצמו אלא הרבה פעמים זה תלוי במערכת התכנונית, עד שהוא מגיע לכדי בשלות שמאפשרת לו לקדם כזה תכנון.

ליאור פרבר: אם זה היה תלוי רק ביזם אז אדרבא, מבחינתנו עדיף רק שנה, כי אנחנו כן רוצים לקדם את התהליכים כמה שיותר מהר.

ליאור פרבר: הבעיה שהרבה פעמים זה תלוי גם בצדדים שלישיים שהם לא היזם ולא משרד התיירות.

ליאור פרבר: החשש הוא ששנה זה לא זמן שהוא לא מספיק כדי להשלים את התהליכים.

ליאור פרבר: עשינו את זה גם בשיח עם גורמי התכנון הרלוונטיים, וגם הם אומרים ששנה יכול להיות קצת קצר מדי.

ליאור פרבר: אם אפשר, אני רוצה להגיד משפט אחד לחברת הכנסת לאה פדידה.

ליאור פרבר: עשינו המון שינויים בחוק בסיבוב הקודם, שנועדו להבטיח את הסביבה החופית.

ליאור פרבר: לדעתי, היום אלה שהתנגדו מבינים שההתנגדות הייתה שלא בצדק.

ליאור פרבר: בקו ראשון למים יש מגבלה של תוספת מגורים - - -

שרון מאיר: בסביבה החופית בכלל.

ליאור פרבר: ב-100 מטר אי אפשר בכלל וגם אי אפשר בקו ראשון למים.

ליאור פרבר: זאת אומר, החשש שתהיה פגיעה בסביבה החופית כמעט לא קיים בהקשר הזה.

יואב קיש: לאה, אז מה החשש?

לאה פדידה: אנחנו עדים לבתי מלון שרוצים לפגוע בשטח פתוח, בשטחי יער, בשטחים ירוקים, ואני חושבת שצריך להסדיר את הנושא הזה באופן... צריך לקיים דיונים פתוחים, להסדיר את זה, לראות שכל הגופים נכנסו פנימה - - -

יואב קיש: אבל זה מה שעשו בחקיקה הקודמת.

לאה פדידה: אנחנו גם אז התנגדנו.

לאה פדידה: הדבר הזה צריך להסתיים - - -

יואב קיש: טוב, לא בהכרח מקבלים את דעתכם.

לאה פדידה: שאלת את דעתי, אני לא יכולה להגיד דעה של מישהו אחר.

יואב קיש: גברתי, בבקשה.

ליטל ידין: אני ליטל ידין, נציגת מינהל התכנון.

ליטל ידין: רציתי להגיד שמבחינת מינהל התכנון אנחנו לא רואים איזה יתרון גדול מבחינת ההתייעלות של הוועדות בנושא הזה.

ליטל ידין: גם בוועדות המחוזיות ההיקף - - -

יואב קיש: לא הבנתי, אנחנו לא עוסקים בהתייעלות הוועדות כרגע.

ליטל ידין: התכוונתי שההעברה של החוק שמאפשר לוועדות המחוזיות ולוות"ל לדון, לא בהכרח מייעל את תהליכי האישור - - -

שרון מאיר: אנחנו לא מדברים על הוות"ל.

שרון מאיר: הוות"ל לא עומד על הפרק.

יואב קיש: רגע, אני לא מבין, את נגד החוק?

ליטל ידין: אני לא נגד - - -

יואב קיש: אני מנסה להבין מה את מנסה להגיד.

ליטל ידין: אם תרשה לי לסיים אז אני אסביר.

יואב קיש: בבקשה.

ליטל ידין: אנחנו חושבים שזה לא בהכרח הביא לייעול תהליכי האישור של התכניות.

ליטל ידין: יחד עם זה אנחנו לא מתנגדים להארכה של הוראת השעה לשנה או שנתיים.

ליטל ידין: אנחנו חושבים שבסך הכול הוועדות המחוזיות הרגילות מתכנסות באופן תדיר, וזה שהקימו ועדות ייחודיות זה לא בהכרח ייעל את זה.

ליטל ידין: גם מבחינת הוות"ל, מדובר בפרויקטים עירוניים במהותם, שבהם לוות"ל אין בהכרח יתרון.

ליטל ידין: בהקשר של הוות"ל אנחנו חושבים שראוי שההסמכה של היזמים תהיה כמו בהסמכה של יזמים פרטיים אחרים – על ידי הממשלה ולא רק על ידי השר עצמו.

ליטל ידין: אבל כאמור, אין לנו התנגדות להארכה בשנה או שנתיים.

יואב קיש: משרד האוצר, אתם רוצים להתייחס?

אורי דביר: לחוק אין עלות תקציבית, כך שאין לנו מה להוסיף.

אורי דביר: גם דיברנו קודם עם מינהל התכנון, ואם היושב-ראש יחליט שהוא רוצה שנתיים במקום שנה, גם לזה אין לנו התנגדות.

יואב קיש: אדוני, בבקשה.

בני ארביב: אני בני ארביב, ממינהל התכנון.

בני ארביב: אני רוצה להבהיר מה מסגרת הדיון.

בני ארביב: הצעת החוק המקורית עסקה בשלושה נושאים.

בני ארביב: אחד, סמכות הוות"ל לאשר תכנית לתשתית תיירות.

בני ארביב: ההוראה הזו היא לא הוראת שעה במקור, היא הוראה קבועה, ולכן היא לא כל כך רלוונטית לדיון כעת.

בני ארביב: שני הנושאים האחרים הם כן הוראת שעה, והם: אחד, ועדה מחוזית – שבעצם החוק הקים ועדות משנה ייעודיות שידונו בתכניות לתיירות; והשני, סמכות ועדה מקומית עצמאית לאשר מלונאות.

יואב קיש: רגע, עוד פעם, מה היה הנושא ש - - -

בני ארביב: הנושא השלישי זה ועדות מקומיות.

בני ארביב: זאת אומרת, הוות"ל מחוץ לעניין, ועדות מחוזיות זה הוראת שעה ו...

בני ארביב: ועדות מחוזיות זה לא בשורה כל כך גדולה כמו שהיא אמרה, אבל הכוונה הייתה לייעל תהליכים ולהקים ועדת משנה של הוועדה המחוזית, ועדה ייעודית, ועדה קבינטית, שתעסוק אך ורק בתכניות התיירות, מתוך מטרה לייעל תהליך.

בני ארביב: שנתיים זה לא פרק זמן מספיק, כך שאין לנו מספיק נתונים כמה ההליך הזה מייעל, אבל כאמור, אנחנו לא מתנגדים להאריך את זה בשנה-שנתיים.

בני ארביב: הנושא השלישי זה סמכות - - -

יואב קיש: שנה או שנתיים?

יואב קיש: מה אתם מעדיפים?

יואב קיש: חברת הכנסת פארן, רוצים להאריך את זה בשנתיים, לא בשנה.

יעל כהן-פארן: לא, אפילו לשנה אני מתנגדת.

יואב קיש: בואי נשמע למה.

יעל כהן-פארן: קודם כול, אני חושבת שהצעת החוק – שגם לפני שנתיים התנגדנו לה – לא צריכה להתארך, בטח לא בשנתיים, וגם לא בשנה.

יעל כהן-פארן: הרי המשמעויות שלה, כמו שאנחנו ראינו את זה, היו מסוכנות או בעלות אפשרות להביא סיכון לחופים - - -

יואב קיש: איפה נציג משרד התיירות?

שרון מאיר: הוא לא יכול להגיע.

יואב קיש: לא, הוא היה פה.

יואב קיש: הוא אמר שווידאו בחוק שלא תהיה סכנה לחופים.

יעל כהן-פארן: בחוק יש סעיף שמתייחס לקו ראשון לים - - -

יואב קיש: ולמאה מטר.

יעל כהן-פארן: מאה מטר זה בכל התמ"אות וכו', אבל גם בין ה-100 וה-300 חוק החופים קבע שלא תהיה בנייה, חוץ מבנייה לתיירות ובתי מלון; והחוק הזה החיל גם מגורים עם מלונאות, מה שאומר שבבתי מלון יכלו להיות 20% מגורים, מה שפתח פתח לבנייה על הים של מגדלים שהם גם למגורים.

יעל כהן-פארן: אז כל ההסתייגויות שלנו בפעם שעברה הביאו לזה שאמרו, אוקיי, בסדר, לא קו ראשון.

יעל כהן-פארן: אלא שהמסר לא חלחל, עובדה.

יעל כהן-פארן: הנה, אני אתן לך דוגמה: רק לפני שבועיים הייתי בוועדת החופים, הוול"חוף, ועיריית תל אביב הביאה לשם תכנית לכיכר אתרים.

יעל כהן-פארן: ומה התכנית?

יעל כהן-פארן: שלושה מגדלים של 40 קומות, כאשר בכל אחד מהם 30% - - -

יואב קיש: אז אני מקווה שלא אישרו להם את זה.

יעל כהן-פארן: בכל אחד מהם 30% מגורים.

יעל כהן-פארן: לא 20% – 30% מגורים.

יעל כהן-פארן: עכשיו, באה ועדה מחוזית ומאשרת את זה, והיא צריכה לבוא לוול"חוף.

יעל כהן-פארן: אני הגעתי לשם כדי להגיד: תקשיבו היה את החוק שאומר "לא בקו ראשון לים", זו הייתה אמירת המחוקק, שימו לב לזה.

יעל כהן-פארן: אבל ועדות תכנון, יש להן את הסמכות שלהן - - -

יואב קיש: הנה דוגמה לוועדת תכנון שמנסה בתל אביב להרים בניין על כיכר אתרים בניגוד לחוק.

יעל כהן-פארן: לא בניגוד לחוק, מבחינתם יש להם את הסמכות להחליט את זה.

יעל כהן-פארן: אז אולי אנחנו צריכים להגיד פה לא.

יעל כהן-פארן: לא היה ולא יהיה.

אורי דביר: אבל את אומרת שזאת תכנית בסמכות מחוזית.

יעל כהן-פארן: זאת תכנית בסמכות מחוזית, אבל בכל מקרה בסמכות הוול"חוף לאשר אותה.

אורי דביר: אבל המחוזית יכולה.

אורי דביר: אנחנו מאמינים פה בשיקול הדעת של ועדות התכנון.

ליאור פרבר: אבל איך זה קשור לחוק הזה?

יעל כהן-פארן: זה קשור בדיוק לחוק הזה.

יעל כהן-פארן: אני אעשה לכם סדר.

יעל כהן-פארן: אני מדברת עכשיו על החוק של לפני שנתיים, על הוראת השעה, לא על ההארכה.

יעל כהן-פארן: הוראת השעה נתנה אור ירוק למגורים עם מלונאות, נקודה.

יעל כהן-פארן: אפילו על החוף.

יעל כהן-פארן: והאמירה פה היא "כן, בסדר".

יעל כהן-פארן: עכשיו, ועדות התכנון לוקחות את זה הלאה, כי יש להן סמכות.

יעל כהן-פארן: וזה לא שאני מזלזלת בסמכותן או רוצה לבטל אותן, אבל אתה נותן להם איזושהי הכוונה – ועובדה שאת ההבנה שיש פה הם פתחו עוד פתחו, לקחו עוד צעד קדימה.

יואב קיש: מה קורה בתל אביב?

יואב קיש: מה הסיפור שם?

יעל כהן-פארן: בתל אביב הם עוד לא אישרו את זה, כי הם רוצים לצמצם את זה רק לשני מגדלים, במקום השלושה שהעירייה רוצה.

יעל כהן-פארן: אבל עדיין מדובר ב - - -

יואב קיש: ב-40 קומות?

יעל כהן-פארן: 40 קומות, כאשר 30% מהם למגורים - - -

יואב קיש: זה בעצם הקו של בתי המלון.

יואב קיש: כממה קומות יש בבתי המלון?

יעל כהן-פארן: עד 25.

יעל כהן-פארן: עד היום ועדות התכנון אישרו עד 25, ופתאום זה קופץ ל-40.

יעל כהן-פארן: כמובן שמשבר הדיור משחק פה גם.

יעל כהן-פארן: איזה זוג צעיר יקנה דירה על החוץ בכיכר אתרים, תעשה לי טובה, כולם שם יהיו אזרחים זרים.

יואב קיש: אולי הם יוכלו לקנות שם דירה של מטר.

לאה פדידה: חניה.

יואב קיש: לא, חניה יקר מדי...

יעל כהן-פארן: מה שאני אומרת זה שהחוק הזה כבר לפני שנתיים סימן כלגיטימי משהו שהיה לא לגיטימי ונתן אור ירוק לדברים שהם לא טובים לאזרחים.

יעל כהן-פארן: לציבור צריך לשמור את מעט החוף שיש לו - - -

יואב קיש: תודה.

יעל כהן-פארן: רגע, אני רק רוצה להגיד את ההסתייגות שלי.

יעל כהן-פארן: אני רוצה להוסיף סעיף שאומר שאם כבר מאריכים את התקופה – למרות שאני נגד ההארכה שלה – אז שבמהלך התקופה הזאת - - -

יואב קיש: חברת הכנסת פארן, אני רוצה להגיד לך מילה לפני זה.

יואב קיש: באו לפה משרד התיירות וביקשו שנתיים.

יואב קיש: לאור ההתנגדות שאת מביעה ולאור זה שהעברתי את זה בקריאה הראשונה רק לשנה, אני אשאיר את זה על שנה.

יעל כהן-פארן: יופי.

יואב קיש: אבל, אני לא רוצה להתחיל עכשיו מלחמות במליאה.

יעל כהן-פארן: לא, זה לא מלחמה, זו הצעה חיובית, עניינית.

יואב קיש: ואת תהיי חתומה לבד על ההסתייגויות ואל תתחילו לעשות לי עכשיו פילביסטרים.

יעל כהן-פארן: בסדר.

יעל כהן-פארן: אז ככה: במהלך תקופת הוראת השעה ידווח המשרד לוועדה כל חצי שנה על תכניות מקודמות.

יואב קיש: אני חושב שחייבים את זה.

ליאור פרבר: יש את זה כבר בחוק המקורי – מינהל התכנון מדווח כל חצי שנה.

יעל כהן-פארן: אבל הם לא דיווחו לנו.

יעל כהן-פארן: רק כשה

יעל כהן-פארן: גענו לפה להאריך הוראת שעה אחרי שנתיים, קיבלנו איזשהו דיווח.

יואב קיש: אין לי בעיה, אני מקבל את זה.

יואב קיש: ואם זה כבר קיים בחוק, אז אנחנו מייתרים את זה, בסדר?

יואב קיש: רק אם זה קיים בחוק?

יעל כהן-פארן: בסדר.

קריאה: לא, אבל למינהל התכנון יש חובה היום.

יואב קיש: ומי את רשמת?

יעל כהן-פארן: כתבתי "ידווח המשרד".

יואב קיש: בסדר, זה מינהל התכנון.

אורלי זיו: אבל חצי שנה זה פרק זמן קצר בעולם התכנון.

יעל כהן-פארן: אז תדווחו.

אורלי זיו: בסדר, פשוט לא קורה המון בחצי שנה.

אורלי זיו: התכניות האלה, לוקח להן זמן עד שהן עוברות - - -

גלעד קרן: כרגע משרד האוצר מדווח לוועדת הפנים מדי שנה על יישומן של הוראות חוק - - -

יואב קיש: מדי שנה זה מספיק.

אורלי זיו: זה מספיק.

אורלי זיו: בתכנון, חצי שנה זה מעט זמן.

יואב קיש: שנה זה מספיק.

יעל כהן-פארן: אבל אני כן מבקשת כל חצי שנה.

יואב קיש: בסדר, את רוצה לתקן את זה כך שיהיה כל חצי שנה.

יואב קיש: הסתייגות, בסדר.

יעל כהן-פארן: ואני גם מבקשת שהוראת השעה לא תוארך ותתבטל אם בתקופה לא קודמו לכל הפחות איזשהו מספר תכניות שאנחנו נקבע כאן.

יואב קיש: אני לא רוצה את זה, אבל תרשום, גלעד, ונצביע על זה כהסתייגות.

גלעד קרן: מה את רוצה?

יעל כהן-פארן: שהוראת השעה לא תוארך ותתבטל אם בתקופתה לא קודמו לכל הפחות עשר תכניות.

יואב קיש: אוקיי, אלה שתי הסתייגויות של חברת הכנסת פארן, שהיא היחידה שחתומה עליהן למליאה.

גלעד קרן: רגע, אני מצטער, אבל לגבי ההסתייגות השנייה – התוקף של הוראת השעה פג בעוד שנה, אז מה - - -

יעל כהן-פארן: אז שזה יהיה בתוך חצי שנה.

יעל כהן-פארן: כלומר, הם צריכים לדווח עוד חצי שנה, ואם אין מספיק תכניות - - -

גלעד קרן: עשר תכניות תוך חצי שנה?

יעל כהן-פארן: אם כל הדבר הזה מיותר אז היא תתבטל.

שרון מאיר: אני לא שמעתי על תנאי מותנה בתוך חוק.

גלעד קרן: יש.

יואב קיש: יש, יש.

יואב קיש: אז אנחנו מעלים להצבעה את שתי ההסתייגויות של חברת הכנסת פארן.

יואב קיש: ההסתייגות הראשונה מדברת על דיווח כל חצי שנה ולא כל שנה, כפי שיש בחוק; וההסתייגות השנייה מדברת על מגבלת תהליך של עשר תכניות בדיווח הבא, כלומר, שאם לא יהיו עשר תכניות בתהליך אז הוראת השעה תתבטל.

יואב קיש: מי בעד ההסתייגויות?

יואב קיש: מי נגד?

יואב קיש: בעד ההסתייגויות – 1

יואב קיש: נמנעים – אין

יואב קיש: לא התקבל.

יואב קיש: אני מצביע על החוק להכנה לקריאה שנייה ושלישית כפי שהוא כתוב, בלי לשנות כלום ממנו.

יואב קיש: מי בעד?

יואב קיש: מי נגד?

יואב קיש: בעד הצעת החוק – 2

יואב קיש: נמנעים – אין הצעת חוק התכנון והבנייה (תיקון מס' 107 והוראת שעה) (תיקון) (הארכת הוראת השעה), התשע"ח–2018 נתקבלה.